《偕蹈中过书坞归二十韵》
宋代·周南

我坞须君到，兹行说几时。
喜来衣裹少，勇出岸头维。
篙节探渠衣，灯笼上酒瓻。
乱蛙嘈沮洳，警犬候笆篱。
阙白瞻林罅，排苍架月规。
浣絺棂易透，洁榻帚难施。
落弹如梅熟，抛簪似笋遗。
橘包收夕润，杉彩漾朝曦。
漆椀湖鱼莹，瓷瓯釜粥糜。
驰肩高木荫，安膝下亭茨。
散地今兹见，荒蹊过者谁。
诡求诸老记，留下故人诗。
惫干宵中复，佳眠旦起迟。
衣篝宽女送，药剂切兄医。
仆点昏来窊，船樁泊定移。
句材当面逼，天巧古人窥。
还往枫桥路，低徊秦伯祠。
比君多数岁，把卷忆吾师。
八月登秔稻，西风理钓丝。
未嫌墟曲小，来赴野塘期。